**Αλληλεγγύη στον λιβανέζικο λαό**

**Δελτίο Τύπου**

Με πρωτοβουλία της ΠΕΝΕΝ πραγματοποιήθηκε σήμερα συνάντηση στην Πρεσβεία του Λιβάνου με αντιπροσωπεία Εργατικών Σωματείων.

Στην αντιπροσωπεία συμμετείχαν η Βαγγελίτσα Δινοπούλου μέλος του ΔΣ του ΣΕΠΕ «Ηρώ Κωνσταντοπούλου» - Άνω Λιοσίων – Ζεφυρίου – Φυλής και μέλος του ΓΣ της ΑΔΕΔΥ, ο Πρόεδρος της Ένωσης Εργαζομένων Παλαιστινίων Ελλάδας, Μιχιάρ Εκτάμι, ο Πρόεδρος του Συλλόγου εργαζομένων ΤΕΕ, Κώστας Αβραμίδης και ο Πρόεδρος της ΠΕΝΕΝ, Αντώνης Νταλακογεώργος.

Την αντιπροσωπεία δέχθηκε (λόγω κωλύματος του Πρέσβη) η επιτετραμμένη κ. Rania Abdallah.

Η αντιπροσωπεία εξέφρασε την αλληλεγγύη στο λαό του Λιβάνου, ο οποίος επί σειρά ημερών δέχεται την ανελέητη, βάρβαρη στρατιωτική εισβολή και επιδρομή του Ισραήλ με αποτέλεσμα χιλιάδες άμαχοι και γυναικόπαιδα να έχουν χάσει την ζωή τους, οι εκτοπισμένοι να ξεπερνούν το 1 εκατομμύριο ανθρώπους, ενώ τεράστιες είναι οι καταστροφές από τις επιθέσεις σε υποδομές, σπίτια, σχολεία, ιδρύματα, στην ύδρευση, στην ηλεκτρική ενέργεια κτλ.

Η δολοφονική επιχείρηση του Ισραήλ στον Λίβανο, στην Γάζα, στην Δυτική Όχθη, στην Συρία, στο Ιράκ, στην Υεμένη απειλεί με γενικότερη ανάφλεξη την περιοχή και γίνεται με την στήριξη του ιμπεριαλιστικού μπλοκ ΗΠΑ – ΝΑΤΟ – ΕΕ και της ελληνικής κυβέρνησης που βάφουν καθημερινά τα χέρια τους με αίμα!

Η αντιπροσωπεία υπογράμμισε την θέση ότι επιβάλλεται άμεσα, τώρα, το σταμάτημα των βομβαρδισμών και η αποχώρηση όλων των ισραηλινών δυνάμεων από τον Λίβανο και τα Παλαιστινιακά εδάφη.

Δήλωσε την αμέριστη συμπαράσταση των εργαζομένων της χώρας στον λιβανέζικο λαό και την ανάγκη εφαρμογής της Απόφασης 1701 του Συμβουλίου Ασφαλείας του ΟΗΕ.

Τονίστηκε επίσης ότι τάσσεται ενάντια στην εμπλοκή της χώρας μας στα τυχοδιωκτικά σχέδια των ιμπεριαλιστικών δυνάμεων στην Μέση Ανατολή, στην Ερυθρά Θάλασσα, στην Ουκρανία κλπ.

Στην κατεύθυνση αυτή παλεύει για αποχώρηση των ελληνικών στρατευμάτων που βρίσκονται στην Ερυθρά Θάλασσα, το σταμάτημα της βοήθειας προς το κράτος δολοφόνο, το κλείσιμο των βάσεων, την διακοπή κάθε βοήθειας στο Ισραήλ για την λευτεριά, την ανεξαρτησία και την συγκρότηση του Παλαιστινιακού κράτους!

Τέλος δηλώθηκε η ετοιμότητα μας, να συμβάλουμε και να βοηθήσουμε τον λιβανέζικο λαό στην δύσκολη κατάσταση που βρίσκεται εξαιτίας της ισραηλινής βαρβαρότητας.

Η εκπρόσωπος της Πρεσβείας ευχαρίστησε την αντιπροσωπεία και τόνισε την τεράστια σημασία τα ελληνικά συνδικάτα να βρεθούν στο πλευρό του λιβανέζικου λαού.

Παράλληλα έγινε ενημέρωση για τις δυο κεντρικές προτεραιότητες που τίθενται από την πλευρά του Λιβάνου στις σημερινές συνθήκες:

1. Άμεση κατάπαυσης πυρός και εφαρμογή της Απόφασης 1701 του ΟΗΕ και
2. Στήριξη και αποστολή υλικής βοήθειας προς τον λαό του Λιβάνου.

Η αντιπροσωπεία δεσμεύτηκε να συμβάλλει με όλες τις δυνάμεις της στο σκοπό αυτό, μαζί και όλο το αγωνιστικό σ.κ της χώρας μας θα βρεθεί στο πλευρό του λιβανέζικου λαού.

**Η Διοίκηση**

**Υ.Γ** Σχετικά με την υλική βοήθεια (φάρμακα τρόφιμα κ.α.) θα υπάρξει νεότερη ανακοίνωση μετά από συνεννόηση με την Πρεσβεία του Λιβάνου.